CELEX: E2006J0003
Language: bg
Date: 2007-05-30
Title: Решение на Съда от 30 май 2007 година по дело E-3/06 — Ladbrokes Ltd и Правителството на Норвегия, Министерство на културата и църковните въпроси; Правителството на Норвегия, Министерство на земеделието и храните (Право на установяване — Свободно предоставяне на услуги — Национални ограничения на хазартните игри — Законосъобразни цели — Пригодност/последователност — Необходимост — Предоставяне и маркетинг на хазартни игри от чужбина)

13.12.2007   
            
            
               BG
            
            
               Официален вестник на Европейския съюз
            
            
               C 301/17
            
         
      РЕШЕНИЕ НА СЪДА
   
   от 30 май 2007 година
   по дело E-3/06
   Ladbrokes Ltd и Правителството на Норвегия, Министерство на културата и църковните въпроси; Правителството на Норвегия, Министерство на земеделието и храните
   
      (Право на установяване — Свободно предоставяне на услуги — Национални ограничения на хазартните игри — Законосъобразни цели — Пригодност/последователност — Необходимост — Предоставяне и маркетинг на хазартни игри от чужбина)
   
   (2007/C 301/09)
   По дело E-3/06 между Ladbrokes Ltd и правителството на Норвегия, представлявано от министерство на културата и църковните въпроси и министерство на земеделието и храните — относно искането, отправено до Съда от Oslo tingrett (Районен съд на Осло), за тълкуване на правилата касаещи правото на установяване и свободното предоставяне на услуги в рамките на Европейското икономическо пространство, съдът в състав: Carl Baudenbacher, председател и съдия-докладчик, Henrik Bull и Thorgeir Örlygsson, съдии, излезе с решение на 30 май 2007 г., чийто диспозитив постановява:
   
               1.-3.
            
            
               
                  За да не противоречи на членове 31 и 36 от споразумението за ЕИП, национално законодателство, което постановява: 1. че определени видове хазартни игри могат да бъдат предлагани единствено от държавни дружества, които предоставят печалбите си за културни и спортни цели; 2. че лиценз за организиране на залагания на конни надбягвания може да бъде издаван единствено на организации с нестопанска цел или дружества, чиято цел е подпомагането на коневъдството; или 3. че лицензи за организирането на определени видове хазартни игри могат да бъдат издавани единствено на организации с нестопанска цел и асоциации с хуманитарна или обществено полезна цел, трябва да преследва законосъобразни цели като борбата с пристрастяването към хазартните игри и поддържането на обществения ред. Законосъобразните цели трябва да бъдат преследвани по подходящ и последователен начин и законодателството не трябва да излиза извън необходимото за постигането на въпросните цели.
               
            
         
               4.
            
            
               
                  Съобразно правото на ЕИП, финансирането на хуманитарни и обществено полезни цели може да не представлява истинското основание на законодателство подобно на въпросното, а само една благоприятна последица, която е чиста случайност, в смисъл на това, че е второстепенна. От друга страна, да не се преследва частната печалба като цел сама по себе си може да обоснове подобно законодателство. В такъв случай обаче, националната политика за хазартните игри трябва да отразява основните морални съображения, които оправдават тази цел.
               
            
         
               5.
            
            
               
                  Съобразно член 36 от споразумението за ЕИП, в случай, че националният съд заключи, че системата на изключителни права, установена от закона за хазартните игри и закона за тотализатора, представлява ограничение допустимо от закона, националните власти имат право да забранят предоставянето и маркетинга на хазартни игри от чужбина, без значение дали те са законни или не в съответните държави по произход. Същото важи и в случай, че националният съд заключи, че недопускането на търговските оператори, съгласно закона за лотариите, представлява законно ограничение на свободното движение на услуги.
               
               В случай, че националният съд достигне до заключение, че установените от трите закона за търговски оператори, организатори на хазартни игри, забрани не са обосновани, отговорът трябва да бъде, че лиценз може все още да се изисква с оглед възможните различия в нивото на защита в Европейското икономическо пространство. Но националните мерки не трябва да бъдат прекомерни с оглед на преследваните цели. Те не трябва да бъдат дискриминационни и трябва да се съобразяват с изискванията, които доставчикът на услуги вече е изпълнил, за да може да осъществява дейност в собствената си държава.